

**Σε αφιέρωμα του ΡΙΚ**

**για τον Στέλιο Κυριακίδη ο Ανδρέας Μιχαηλίδης**

Σε αφιέρωμα του ΡΙΚ για τον Στέλιο Κυριακίδη το οποίο προβλήθηκε την Κυριακή 26 Ιουνίου συμμετείχε ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης.

Για τον σκοπό αυτό, συνεργείο του ΡΙΚ είχε βρεθεί στα γραφεία του ΚΟΑ την Τρίτη 7 Ιουνίου, με τον Πρόεδρο του Κυπριακού Οργανισμού Αθλητισμού να περιγράφει το μεγαλείο του Στέλιου Κυριακίδη ως ανθρώπου και ως αθλητή. Ο Ανδρέας Μιχαηλίδης επισήμανε ότι ένα από τα γήπεδα που έχει φτιάξει ο ΚΟΑ, το Παφιακό, φέρει το όνομα του αείμνηστου Στέλιου Κυριακίδη, ενώ κάθε χρόνο ο Οργανισμός πραγματοποιεί εκδηλώσεις τιμώντας την μνήμη του.

Παράλληλα, παρουσιάστηκε στο κοινό το πλούσιο φωτογραφικό αρχείο που έχει ο Κυπριακός Οργανισμός Αθλητισμού, καθώς στα γραφεία του υπάρχει ειδικός χώρος με εκθέματα από τους αγώνες του, όπως ρέπλικα της φανέλας του Μαραθωνίου της Βοστώνης και μετάλλια.

Ο Πρόεδρος του ΚΟΑ συνεχάρη το ΡΙΚ και την δημοσιογράφο Όλγα Ιωάννου που επιμελήθηκε του αφιερώματος που προβλήθηκε στο κεντρικό δελτίο ειδήσεων, καθώς μέσω αυτού μπορούν να μάθουν και οι νέοι ποιος ήταν ο Στέλιος Κυριακίδης και γιατί ενέπνευσε τόσους ανθρώπους. Το αφιέρωμα αυτό, πρόσθεσε, μπορεί να ωθήσει ακόμη περισσότερα παιδιά προς τον αθλητισμό.